钦定古今图书集成/明伦汇编/官常典/第401卷 > 金士衡
## 钦定古今图书集成/明伦汇编/官常典/第401卷 > 金士衡

按《明外史》本传：“士衡，字秉中，长洲人。父应征，云南参
政，以廉能称。士衡举万历二十年进士，授永丰知县，
擢南京工科给事中，疏陈矿税之害，言：‘曩者采于山，
榷于市，今则不山而采，不市而榷矣。刑馀小丑，市井
无籍，安知远谋假以利柄，贪饕无厌。杨荣启衅于丽
江，高淮肆毒于辽左，孙朝造患于石岭，其尤著者也’。”
今天下水旱，盗贼所在而有萧、砀、丰、沛间，河流决堤，
居人为鱼鳖，乃复横征巧取以蹙之，兽穷则攫，鸟穷
则啄，祸将有不可言者。甘肃地震，复上疏曰：“往者湖
广冰雹，顺天昼晦；丰润地陷，四川星变；辽东则天鼓
震山东、山西则牛妖人妖；今甘肃又天鸣地裂，山崩
川竭矣。陛下明知乱征，而泄泄从事，是以天下戏也。”
因极言边糈告匮，宜急出内帑济饷；罢撤税使，毋事掊克，引鹿台西园为戒。帝皆不听。南京督储尚书王
基、云南巡抚陈用宾拾遗被劾，给事中钱梦皋、御史
张以渠等考察被黜，为沈一贯所庇，帝皆留之。士衡
疏争侍郎周应宾、黄汝良、李廷机当预推内阁。士衡
以不协人望，抗章论姜士昌、宋熹言事得罪，并申救
之。给事中王元翰言“军国机密，不宜抄传。”诏并禁章
奏未下者。由是中朝政事，四方寂然不得闻。士衡力
陈其非便，疏多不行。帝召王锡爵为首辅，以被劾奏
辨语过愤激，士衡驰疏劾之。寻擢南京通政参议。时
元翰及李三才先后为言者所攻，士衡并为申雪。三
十九年大计。京官掌南察者，南京吏部侍郎史继偕，
齐、楚、浙人之党也，与孙丕扬北察相反，凡助“三才”、元
翰者悉斥之。士衡亦谪两浙盐运副使，不赴。天启初，
起兵部员外郎，累迁太仆少卿。引疾去，卒于家。先是，
杨应龙伏诛，贵州宣慰使安疆臣邀据故所侵地，总
督王象乾不许，士衡遂劾象乾起衅。后象乾弟象恒
巡抚苏、松，以兄故，颇衔士衡廉知其清介状，构说不
置云。